Tartu uus logo
**Tartu logo** on osa Tartu linna visuaalsest identiteedist.

Tartu linnavalitsus avalikustas Tartu uue logo ja kogu linna visuaalse identiteedisüsteemi 15. septembril 2022.

Tartu linna visuaalse identiteedi eesmärk on läbimõeldud raamistiku kaudu rääkida linna lugu ning tugevdada Tartu kuvandit. Töö käigus valmis visuaalse identiteedi juhis, mis ühtlustab logo- ja värvilahenduste, tüpograafia ning pildi- ja sõnumikeele kaudu linna visuaalset kommunikatsiooni. 

Tartu logo on mänguline ja praktiline sõnamärk, mis on inspireeritud Tartu ainulaadsest kirjatüübist. Logo kujutab endast tartulikku vaba mõtet ja nooruslikku energiat. Mänglevas a-tähes võib ära tunda mitmeid tähendusi, mis on seotud Tartuga. Näiteks võib selles näha looduse sümbolit (puulehte), teaduse märki (alfa-tähte), tänavakunsti elemente (graffiti) või jõevoolu liikumist.

##### Linna logo saamise lugu

Projekti algus ulatub tagasi 2021. aasta sügisesse, mil esimene etapp hõlmas kasutajauuringut ehk 30 intervjuud valdkonna ekspertide ja erinevate sihtgruppide esindajatega. Intervjuude käigus kaardistati Tartu identiteedi ja emotsionaalsete hoiakutega seotud mõtted ning analüüsiti turundusmaterjalide uuendamise vajadusi. Küsimustik koostati koostöös Tartu linnavalitsuse hanke võitnud agentuuridega AKU ja Rethink. AKU on disainiagentuur, millel on laialdane kogemus suurte kaubamärkide ja identiteedisüsteemide väljatöötamisel. Rethink on teenusedisaini ja digitaliseerimise agentuur, kes keskendub kasutajauuringutele ning keerukate digitaalsete lahenduste elluviimisele.

Ideekonkurss kuulutati välja 2022. aasta jaanuaris. Ideekonkursi aluseks oli 2021. aasta sügisel tehtud kasutajauuring, mille põhjal valmisid osalejate võistlustööd. 23. märtsi 2022. aasta Tartu linnavalitsuse pressiteade edastab, et Tartu visuaalse identiteedi ideekonkursi võitis disainibüroo AKU, kelle ideekavand pälvis žüriilt enim punkte. Ideekonkursil osales kokku kümme loomingulist meeskonda, kellest kuus pääses lõppvooru. Lisaks AKUle olid lõppvoorus veel Identity, AD Angels, Disainistuudio Ruum 414, BOND Agency ja Stuudio Stuudio.

##### Tartu visuaalne identiteet

Tartu visuaalne identiteet on oma olemuselt paindlik ja kohandub eri teemadele ametlikust suhtlusest ettevõtluse ning kogupereüritusteni. Tartu linna visuaalse identiteedi juhendiga saab tutvuda veebilehel. 

Tartu linna visuaalne identiteet rakendub täismahus linnaorganisatsiooni raames. Enamik teisi struktuuriüksusi jätkab oma identiteediga. Erandiks on üritused (Tiigi Seltsimaja), Tartu Linnatransport ja turism (SA Tartumaa Turism).

##### Logo põhivärvid

Tartu linna uue logo värvivalik peegeldab linna mitmekesisust. Logo võib olla esindatud mitmes erinevas värvikombinatsioonis, kuid värvide kooskasutuses tuleb järgida kindlaid põhimõtteid. 

Põhivärvid on valitud vastavalt tartlaste eelistustele ning lisatoonid on tuletatud linnakeskkonnast. Uue logo põhivärvideks on Tartu punane, mis on inspireeritud linnalipu värvist, tark sinine, mis väljendab teadmiste ja innovatsiooni väärtust Tartus ning rahulik roheline, mis seostub looduse ja linnakeskkonnaga. Need värvitoonid kajastavad Tartu värskust, dünaamilisust ja linna erilist iseloomu.

Visit Tartu logo

##### Visit Tartu logo

Visit Tartu logo kasutatakse Tartu ja Tartumaa turismikommunikatsioonis. Logo kasutamisel kehtivad samad reeglid ja värvikombinatsioonid, mis põhilogo puhul.

Ajalugu (varasem logo)
----------------------

**Tartu (varasemat) logo** esitleti 17. septembril 1997. Logo autor on kunstnik Tiina Viirelaid. Tartu varasemal logol oli kaks kuju: kahevärviline (tume ultramariin ja särav türkiis) ning mitmevärviline (tumesinine, punane, roheline ja oranž), millel oli kujutatud Tartu Ülikooli peahoone samba ja Emajõe motiive.

Tartu logoga on tehtud reklaamkingitusi, näiteks kompvekke29. mail 1997 kuulutas Tartu Linnavalitsus välja ideekonkursi Tartu linnale logo saamiseks. 10. juunil 1997 selgitas linnavalitsus välja konkursi võitjad. Kokku laekus logo konkursile 24 tööd, mille seast 3 parimat tööd premeeriti 4000 krooniga. Lisaks Tiina Viirelaiu tööle premeeriti Mart Parveti ja Olav Villmanni esitatud töid. Mart Parveti töös oli kasutatud Jaani kiriku terrakotaskulptuuride ning Olav Villmanni töös Tartu raekoja motiivi. Konkursi korraldamisele kulus linnaeelarvest umbes 30 000 krooni.

Logo autor Tiina Viirelaid kommenteeris oma loomingut järgnevalt: "Tartu ei ole mujal maailmas nii tuntud, et kujutada logol mõnd maja või mälestusmärki, mis meile endile on tähtis. Seetõttu pidasin olulisemaks kinnistada Tartu nime. Et Tartu on noorte linn, ei saanud logo teha liiga tõsist."

Vaata ka
--------

* Tartu tunnuslause
* Tartu vapp
* Tartu lipp

Viited
------

1. ↑  "Logo, vapp ja lipp – Tartu visuaalse identiteedi juhis". Vaadatud 8. augustil 2023.
2. ↑  "Tartu ootab visuaalse identiteedi uuendamisel kaasa rääkima". *tartu.ee*. 31. juuli 2023. Vaadatud 8. augustil 2023.
3. ↑  "Tartu visuaalse identiteedi ideekonkursi võitis AKU". *tartu.ee*. 31. juuli 2023. Vaadatud 8. augustil 2023.
4. 1 2  "Logo, vapp ja lipp – Tartu visuaalse identiteedi juhis". Vaadatud 8. augustil 2023.
5. 1 2  Aita Ottas (18.09.1997). "Tartul on range vapp ja lustlik logo". *Postimees*. Vaadatud 13.10.2007.
6. ↑  "Logo ja tunnuslause kasutamise kord". *Tartu linna koduleht*. Tartu Linnavalitsus. Vaadatud 13.10.2007.
7. ↑  Lilian Lukka. "Logo ja tunnuslause saamislugu". *Tartu linna koduleht*. Tartu Linnavalitsus. Vaadatud 13.10.2007.

Välislingid
-----------

* Tartu visuaalse identiteedi juhis